Oficialusis leidinys L 210 , 20/08/2003 p. 0006 - 0010



Komisijos reglamentas (EB) Nr. 1466/2003 2003 m. rugpjūčio 19 d. nustatantis artišokų prekybos standartą ir iš dalies pakeičiantis Reglamentą (EB) Nr. 963/98 EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 47/2003 [2], ir ypač į jo 2 straipsnio 2 dalį ir 3 straipsnio 3 dalies c punktą, kadangi: (1) Artišokai yra vieni iš produktų, išvardytų Reglamento (EB) Nr. 2200/96 I priede, kuriems turi būti nustatyti taikomi standartai. 1998 m. gegužės 7 d. Komisijos reglamentas (EB) Nr. 963/98, nustatantis prekiavimo standartus, taikomus žiediniams kopūstams (kalafiorams) ir artišokams [3] su paskutiniais pakeitimais, padarytais Reglamentu (EB) Nr. 46/2003 [4], turi būti iš dalies pakeistas dėl "Poivrade" ir "Bouquet" artišokų rūšių apibrėžimo. (2) Dėl aiškumo artišokams taikomi standartai turi būti nustatyti atskirame reglamente ir Reglamentas (EB) Nr. 963/98 turi būti atitinkamai iš dalies pakeistas. Tuo tikslu ir siekiant išsaugoti skaidrią pasaulinę rinką, reikia atsižvelgti į standartus, kuriuos Jungtinių Tautų Europos ekonominė komisijos (JT/EEK) Darbo grupė dėl greitai gendančių produktų standartizavimo ir kokybės gerinimo rekomenduoja taikyti artišokams. (3) Naujų standartų taikymas turėtų pašalinti blogos kokybės produktus iš rinkos, suderinti gamybą su vartotojų reikmėmis ir palengvinti prekybą, pagrįstą sąžininga konkurencija, tokiu būdu didinant pelningumą. (4) Standartai yra taikomi visose prekybos stadijose. Dėl ilgesnį laikotarpį trunkančio sandėliavimo gabenant prekes tolimais atstumais ir kitų įvairių procesų, produktai gali pradėti gęsti, kadangi jie biologiškai bręsta ir yra greitai gendantys produktai. Būtina atsižvelgti į tokius gedimus taikant standartus prekybos laikotarpiu išsiuntus prekes. Kadangi "Aukščiausios" klasės produktai turi būti ypač atsargiai rūšiuojami ir pakuojami, jiems daromos tik nežymios nuolaidos, susijusios su šviežumu ir standumu. (5) Kai kurios artišokų rūšys, auginamos Italijos regionuose Sicilijoje, Apulijoje, Sardinijoje, Kampanijoje, Lazio ir Toskanoje, tradiciškai yra parduodamos tuose regionuose, kur yra auginamos įpakuotos ryšeliuose, aprištuose lapais ir su ilgesniais nei 10 cm stiebais. Italijos prašymu, tokia prekybos praktika buvo įtvirtinta 1997 m. kovo 7 d. Komisijos reglamente (EB) Nr. 448/97 nukrypstant nuo artišokams taikomų standartų kai kuriuose Italijos regionuose [5]. Siekiant, kad Bendrijos taisyklės būtų aiškios ir paprastos, ši leidžianti nukrypti nuostata turi būti įtraukta į šį reglamentą ir Reglamentas Nr. 448/97 turi būti panaikintas. (6) Šiame reglamente nustatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis Prekybos standartai, taikomi artišokams, klasifikuojamiems pagal KN kodą 07091000, nustatomi priede. Standartai taikomi visose prekybos stadijose Reglamente (EB) Nr. 2200/96 nustatytomis sąlygomis. Tačiau vėlesnėse stadijose išsiuntus produktus leidžiami šie nuokrypiai nuo standartų: a) nežymus šviežumo ir standumo netekimas; b) kitiems nei "Aukščiausios" klasės produktams nežymus sugedimas, susijęs su šių produktų brendimu ir greitu gedimu. 2 straipsnis 1. Nukrypstant nuo priede nustatytų nuostatų, artišokai, išauginti Italijos regionuose Sicilijoje, Apulijoje, Sardinijoje, Kampanijoje, Lazio ir Toskanoje gali būti pardavinėjami mažmenine kaina tuose regionuose įpakuoti ryšeliuose, aprištuose lapais ir ilgesniais kaip 10 cm stiebais. 2. Laikantis pirmoje straipsnio dalyje išdėstytos nuostatos, kiekvienos prekių siuntos dokumentuose šalia kitos būtinos informacijos turi būti pateikiamas Reglamento (EB) Nr. 2200/96 5 straipsnio 2 dalyje nurodytas užrašas: "Destinato alla vendita al dettaglio unicamente in …. (auginimo regionas)" 3 straipsnis Reglamentas (EB) Nr. 963/98 iš dalies keičiamas taip: 1. Antraštinėje dalyje žodžiai "ir artišokai" išbraukiami. 2. 1 straipsnio 1 dalis pakeičiama taip: "1. Prekybos standartai, taikomi žiediniams kopūstams, klasifikuojamiems pagal KN kodą 070410, nustatomi priede." 3. II priedas išbraukiamas. 4. I priede žodžiai "I priedas" pakeičiami žodžiu "Priedas". 4 straipsnis Reglamentas (EB) Nr. 448/97 panaikinamas. 5 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. rugpjūčio 19 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 7, 2003 1 11, p. 64. [3] OL L 135, 1998 5 8, p. 18. [4] OL L 7, 2003 1 11, p. 61. [5] OL L 68, 1997 3 8, p. 17. -------------------------------------------------- PRIEDAS STANDARTAS ARTIŠOKAMS I. PRODUKCIJOS APIBRĖŽIMAS Šis standartas taikomas artišokų rūšių (kultivarų), išaugintų iš Cynara scolymus L., galvutėms, kurios yra tiekiamos vartotojui šviežios, išskyrus artišokus, skirtus perdirbti pramoniniu būdu. Pavadinimai "Poivrade" ir "Bouquet" žymi jaunus, kūgio formos, violetinės spalvos artišokus. II. NUOSTATOS DĖL KOKYBĖS Šio standarto tikslas yra nustatyti kokybės reikalavimus, taikomus paruoštiems ir įpakuotiems artišokams. A. Minimalūs reikalavimai Atsižvelgiant į specialias nuostatas, taikomas kiekvienai klasei, ir leistinus nuokrypius, visų klasių artišokai turi būti: - sveiki, - nesugedę; pašalinami produktai, paveikti puvinio arba gedimo, dėl kurio jie nebetinka vartojimui, - švarūs, praktiškai be jokių matomų pašalinių medžiagų, - šviežiai atrodantys ir ypač be vytimo žymių, - faktiškai neturintys kenkėjų, - faktiškai nesužaloti kenkėjų, - be nenormalios išorinės drėgmės, - neturintys jokio pašalinio kvapo ir (arba) skonio. Stiebeliai turi būti tvarkingai nupjauti ir ne ilgesni nei 10 cm. Pastaroji nuostata netaikoma artišokams, įpakuotiems ryšeliuose, kuriuos sudaro tam tikras stiebų su ant jų augančiomis galvutėmis skaičius, arba "Spinoso" rūšies artišokams. Artišokų subrendimas ir būklė turi būti tokia, kad jie galėtų: - ištverti transportavimą ir paruošimą ir - būtų pristatyti į paskirties vietą patenkinamos būklės. B. Klasifikacija Artišokai klasifikuojami pagal tris klases, kurios apibūdinamos taip: (i) "Aukščiausia" klasė Šios klasės artišokai turi būti aukščiausios kokybės. Jie turi atitikti rūšiai ir (arba) komercinei klasei būdingas savybes. Vidurinės pažiedės turi būti tvirtai susikleidusios kaip būdinga rūšiai. Jie turi būti be trūkumų, išskyrus labai nežymius pažiedžių odelės trūkumus, jeigu šie nedaro poveikio bendrai produkto išvaizdai, kokybei, išsilaikymui ir pateikimui pakete. Galvučių graižo vamzdeliai turi būti be prasidedančio medėjimo žymių. (ii) I klasė Šios klasės artišokai turi būti geros kokybės. Jie turi atitikti rūšiai ir (arba) komerciniam tipui būdingas savybes. Vidurinės pažiedės turi būti tvirtai susiskleidusios kaip būdinga rūšiai. Tačiau leidžiami šie nežymūs trūkumai, jeigu jie nedaro poveikio bendrai produkto išvaizdai, kokybei, išsilaikymui ir pateikimui pakete: - nežymus formos trūkumas, - nežymus gedimas (skilimas), atsiradęs dėl šalčio poveikio, - labai nežymios sumušimo žymės. Galvučių graižo vamzdeliai turi būti be prasidedančio medėjimo žymių. (iii) II klasė Ši klasė apima artišokus, kurie negali būti įtraukti į aukštesnes klases, tačiau patenkina pirmiau išdėstytus būtiniausius reikalavimus. Jie gali būti šiek tiek prasiskleidę. Leidžiami šie trūkumai, jeigu jie nedaro poveikio esminėms artišokų kokybės, išsilaikymo ir pateikimo savybėms: - formos trūkumai, - gedimas, atsiradęs dėl šalčio poveikio (šalčio "pakąsti" artišokai), - nežymios sumušimo žymės, - nežymios dėmės ant viršutinių pažiedžių, - prasidedantis graižo vamzdelių medėjimas. III. NUOSTATOS DĖL RŪŠIAVIMO PAGAL DYDĮ Dydis nustatomas pagal galvutės didžiojo apskritimo maksimalų skersmenį. Mažiausias leistinas skersmuo yra 6 cm. Toliau nurodyta skalė yra privaloma "Aukščiausios" ir I klasės produktams ir nėra būtina II klasės produktams: - 13 cm ir didesnis skersmuo, - 11 cm ir didesnis skersmuo, bet mažesnis nei 13 cm, - 9 cm ir didesnis skersmuo, bet mažesnis nei 11 cm, - 7,5 cm ir didesnis skersmuo, bet mažesnis nei 9 cm, - 6 cm ir didesnis skersmuo, bet mažesnis nei 7,5 cm. Be to, "Poivrade" ir "Bouquet" rūšies artišokų skersmuo gali būti 3,5 cm ir didesnis, bet mažesnis nei 6 cm. IV. NUOSTATOS DĖL LEISTINŲ NUOKRYPIŲ Produktams, neatitinkantiems nurodytos rūšies reikalavimų, kiekvienoje pakuotėje arba kiekvienoje urmu parduodamų produktų partijoje yra leistini kokybės ir dydžio nuokrypiai. A. Leistini kokybės nuokrypiai (i) "Aukščiausia" klasė 5 % artišokų skaičiaus, neatitinkančių šios klasės reikalavimų, bet atitinkančių I klasės reikalavimus, arba išskirtiniais atvejais telpančių į šios klasės leistinų nuokrypių ribas. (ii) I klasė 10 % artišokų skaičiaus, neatitinkančių šios klasės reikalavimų, bet atitinkančių II klasės reikalavimus, arba išskirtiniais atvejais telpančių į šios klasės leistinų nuokrypių ribas. (iii) II klasė 10 % artišokų skaičiaus, neatitinkančių šios klasės reikalavimų bei būtiniausių reikalavimų, išskyrus produktus, paveiktus puvinio arba apgedusius, dėl ko jie nebetinka vartojimui. B. Leistini dydžio nuokrypiai Visoms klasėms (jei matuojama pagal dydį): 10 % artišokų skaičiaus, kurie neatitinka dydžio reikalavimų ir nurodytų dydžių, bet atitinka iš karto einantį mažesnį ir (arba) didesnį dydį nuo to, kuris nurodytas ant paketo: mažiausio dydžio (6–7,5 cm) artišokų grupėje mažiausias leistinas skersmuo yra 5 cm. "Poivrade" ir "Bouquet" rūšies artišokams neleidžiami jokie dydžio nuokrypiai. V. NUOSTATOS DĖL PATEIKIMO A. Vienodumas Kiekvienos pakuotės turinys turi būti vienodas, ir pakuotėje turi būti tiktai tos pačios kilmės, veislės arba veislės rūšies, kokybės ir dydžio (jei jis matuojamas) artišokų. Matoma pakuotės dalis turi atitikti visą pakuotės turinį. Nepaisant pirmiau šiame punkte išdėstytų nuostatų, šiame reglamente minimi produktai gali būti sumaišyti su kitais šviežiais vaisiais ir daržovėmis trijų ar mažiau kilogramų sveriančiuose paketuose, skirtuose pardavimui, remiantis Komisijos reglamente (EB) Nr. 48/2003 [1] numatytomis sąlygomis. B. Įpakavimas Artišokai turi būti pakuojami taip, kad jie būtų tinkamai apsaugoti. Pakuotės viduje naudojamos medžiagos turi būti naujos, švarios, ir dėl jų kokybės neturi nukentėti nei produkto išorė, nei vidus. Leidžiama naudoti medžiagas, visų pirma popierių ir lipdukus, su prekybinėmis nuorodomis, jei šios medžiagos pagamintos naudojant netoksišką rašalą arba klijus. Paketuose turi nebūti jokios pašalinės medžiagos. VI. ŽENKLINIMO NUOSTATOS Ant kiekvienos pakuotės vienoje pusėje įskaitomomis, neištrinamomis ir iš išorės matomomis raidėmis turi būti nurodyti šie duomenys: A. Tapatumas Pakuotojas ir (arba) siuntėjas: pavadinimas ir adresas arba oficialiai suteiktas arba patvirtintas kodas. Tačiau jeigu naudojamas kodo ženklas, nuoroda "pakuotojas ir (arba) siuntėjas" (arba atitinkami sutrumpinimai) turi būti pateikta kartu su kodo ženklu. B. Produkcijos tipas - "Artišokai", jeigu paketo turinys nėra matomas iš išorės, - "Aukščiausios" klasės rūšies pavadinimas, - jeigu yra, "Poivrade" arba "Bouquet", - jeigu yra, "Spinoso". C. Produkcijos kilmė Kilmės šalis ir pasirinktinai rajonas, kuriame produktai išauginti, arba valstybės, regiono ar vietovės pavadinimas. D. Komercinės specifikacijos - klasė, - galvučių skaičius, - dydis (jei matuojama pagal dydį), išreikštas mažiausiu ir didžiausiu galvutės skersmeniu. E. Oficiali kontrolės žyma (neprivaloma) [1] OL L 7, 2003 1 11, p. 65. --------------------------------------------------